UPOZORNENIE PRE OBČANOV – POZOR NA PODVODNÍKOV!
Vážení občania,
upozorňujeme vás na zvýšený výskyt podvodného konania, pri ktorom sa neznáme osoby vydávajú za príslušníkov Policajného zboru.
V zaznamenanom prípade kontaktovala poškodenú osobu žena, ktorá sa predstavila ako policajtka kriminálnej polície. Pod zámienkou ochrany a záchrany finančných prostriedkov na bankovom účte presvedčila poškodenú osobu, aby svoje peniaze previedla na iný účet. Takýmto spôsobom môže dôjsť k strate celoživotných úspor.
Zároveň upozorňujeme na osoby, ktoré sa vydávajú za policajtov a požadujú od občanov zaplatenie pokuty, ako aj na osoby v civile, ktoré sa preukazujú policajným preukazom a navštevujú domácnosti pod zámienkou preverovania sociálnej starostlivosti o osoby so zdravotným postihnutím.
Žiadame občanov o zvýšenú opatrnosť!
Nikdy neposielajte peniaze na základe telefonických pokynov neznámych osôb, ani vtedy, ak sa predstavujú ako policajti.
Neoznamujte nikomu svoje PIN kódy, heslá ani údaje k platobným kartám.
Nevpúšťajte neoverené osoby do svojich domácností a vždy si dôkladne overte ich totožnosť a dôvod návštevy.
Ak od vás niekto požaduje peniaze, prevod finančných prostriedkov alebo vyvoláva časový nátlak, zachovajte pokoj a všetko si nezávisle overte.
V prípade podozrenia na podvod alebo konanie falošných policajtov kontaktujte Policajný zbor na telefónnom čísle 158, prípadne tiesňovú linku 112.
Prosíme vás, aby ste na toto upozornenie mysleli, chránili svoj majetok a upozornili aj svojich rodičov, starých rodičov, susedov a ďalších, najmä starších občanov, ktorí môžu byť takýmto podvodom obzvlášť vystavení.
Buďte obozretní. Skutoční policajti od vás nebudú požadovať, aby ste v rámci údajnej ochrany svojich úspor prevádzali peniaze na iný účet.
Ďakujeme za vašu pozornosť a obozretnosť.




